### Beslutningstema

Som følge af ny udvalgsstruktur pr. 1. januar 2026 skal Kommunalbestyrelsen forud for konstitueringen for den kommende periode træffe beslutning om ændringer i Tønder Kommunes styrelsesvedtægt. Herunder skal der i styrelsesvedtægten også ske udpegning af Tønder Kommunes repræsentant i sundhedsrådet og stedfortræder herfor.

### Historik

Styrelsesvedtægten er senest ændret i oktober 2025, hvor Kommunalbestyrelsen fastsatte, at Tønder Kommunes repræsentant i sundhedsrådet og stedfortræder herfor skulle være formand hhv. næstformand i et stående udvalg.

I forbindelse med kommunalvalget den 18. november 2025 er der indgået en bred konstitueringsaftale mellem partierne A, C, F, I, S, T, V og Randi Jacobsen Her er det aftalt at nedlægge Klima-, Vækst- og Udviklingsudvalget, og lægge klimadelen ind under Teknik- og Miljøudvalget, der fremover bliver til Teknik-, Miljø-, og Klimaudvalget. Landdistriktudviklingen lægges ind under Arbejdsmarkedsudvalget, der fremover bliver til Arbejdsmarkeds- og Landdistriktsudvalget.

### Sagsfremstilling

Styrelsesvedtægten skal ændres med henblik på ændring af udvalgsstrukturen og udvalgsansvarsområder, så den afspejler konstitueringsaftalen og den politiske organisering, der skal være gældende fra 1. januar 2026. Derudover skal styrelsesvedtægten også angive, hvilken konkret udvalgsformand hhv. næstformand der skal være Tønder Kommunes repræsentant i sundhedsrådet. Medlemmet, der udpeges til det forberedende sundhedsråd, vil også være det medlem, der skal sidde i sundhedsrådet fra 1. januar 2027.

**Ny udvalgsstruktur**

Der er udarbejdet et udkast til ny styrelsesvedtægt, gældende fra 1. januar 2026, som afspejler indholdet af konstitueringsaftalen:

* Klima-, Vækst- og Udviklingsudvalget nedlægges, og udvalgets ansvarsområder flyttes til relevante udvalg
* Oprettelse af Teknik-, Miljø- og Klimaudvalget
* Oprettelse af Arbejdsmarkeds- og Landdistriktsudvalget
* Konsekvensrettelser i kap. X om vederlagsstrukturen, idet der er angivet 2 alternative forslag til beslutning

Ved 1. behandlingen af styrelsesvedtægten besluttede Kommunalbestyrelsen at vælge en model for vederlagsfordeling i kap. X, hvorefter 11,8 % af den samlede ramme forbeholdes i "reserve" til eventuel senere anvendelse.

Dog henstillede Kommunalbestyrelsen til, at vederlagene til formand og næstformand for Børn- og Ungeudvalget skulle genovervejes. På den baggrund har forvaltningen udarbejdet et nyt forslag til ændret vederlagsfordeling, hvorefter

* Vederlagene til formanden og næsteformanden for Børn- og Ungeudvalget forhøjes til hhv. 8,19 % og 4,59 % af Borgmesterens vederlag, svarende til et årligt vederlag for formanden på godt 90.000 kr. og for næstformanden på godt 50.000 kr.
* Vederlagene til formændene for de stående udvalg samt menige udvalgsposter er tilsvarende justeret en smule, for at fastholde en "reserve" på 11,9 % af den samlede ramme til eventuel senere anvendelse, svarende til ca. 131.000 kr.

Derudover er der foretaget andre mindre konsekvensrettelser.

**Repræsentant i sundhedsrådet**

Det er forudsat i regionslovens § 14 h, stk. 2, at udpegning af en formand for et stående udvalg som kommunens repræsentant forudsætter, at udvalget vedkommende er formand for varetager den umiddelbare forvaltning af hovedparten af kommunens anliggender inden for sundheds-, omsorgs- og socialpsykiatriområdet. I Tønder Kommune varetages disse områder hovedsageligt af Sundhedsudvalget.

Styrelsesvedtægten skal afspejle dette, således at formanden for Sundhedsudvalget bliver Tønder Kommunes repræsentant i sundhedsrådet, og at stedfortræderen bliver næstformanden i Sundhedsudvalget.

Kommunalbestyrelsens ændring af udvalgsstrukturen og udpegning af Tønder Kommunes repræsentant i sundhedsrådet skal ske inden det konstituerende kommunalbestyrelsesmøde. Det følger af kommunestyrelsesloven, at ændring af kommunens styrelsesvedtægter kræver 2 behandlinger i Kommunalbestyrelsen med minimum 6 dages mellemrum.

Alle ændringer i udkastet til ny styrelsesvedtægt i forhold til den gældende er markeret med rød tekst.

Dette er 2. behandling af ændring af styrelsesvedtægten, idet Kommunalbestyrelsen på sit møde den 27. november 2025 godkendte de foreslåede ændringer af styrelsesvedtægten, og valgte model 2 for vederlagsfordeling jf. bilaget.

### Økonomi

Ifølge vederlagsbekendtgørelsen udgør den samlede ramme til vederlag 275 % af borgmesterens vederlag. Dertil kommer vederlag for viceborgmester, som kan udgøre op til 10 % af borgmesterens vederlag.

### Lovgrundlag

Lov om kommunernes styrelse og lov om ændring af lov om regioner m.fl.

Vederlagsbekendtgørelsen.

### Indstilling Borgmesteren indstiller,

at ændringen af styrelsesvedtægten godkendes.

### Beslutning

Indstillingen godkendt.

Bente Brandt (T) og Jimmy Holst (V) deltog ikke i mødet.